Nge fwete zola Yehowa Nzambi na nge mpi kuzitisa ntangu yonso mambu ya yandi ke lomba nge, bansiku na yandi, bankanu na yandi, mpi bantuma na yandi.
Beno me zaba nde bubu yai mono ke tuba na beno, kansi na bana na beno ve bayina zabaka ve to monaka ve ndola yina Yehowa Nzambi na beno ke pesaka, bunene na yandi, mpi diboko na yandi ya ngolo mpi ya kutandula.
Bo monaka ve bidimbu na yandi ti mambu yina yandi salaka na Ezipte, na Farao ntotila ya Ezipte, mpi na insi na yandi ya mvimba
to mambu yina yandi salaka basoda ya Ezipte, bampunda na yandi ti bapusu-pusu ya bitumba, yina masa ya Nzadi-Mungwa ya Mbwaki fikaka ntangu bo vandaka kulanda beno, ebuna Yehowa fwaka bo mbala mosi imene.
Bo monaka ve mambu yina yandi me salaka sambu na beno na ntoto-makanga tii ya beno me kuma kisika yai,
to mambu yina yandi salaka Datani ti Abirami, bana ya Eliabi mwana ya Rubeni, ntangu ntoto kangukaka mpi minaka bo ti bantu ya nzo na bo, batenta na bo, mpi konso kima ya ke zingaka yina vandaka ti bo, na meso ya Izraele ya mvimba.
Meso na beno mosi monaka mambu yonso ya nene yina Yehowa salaka.

Beno fwete zitisa nsiku yonso yina mono ke pesa nge bubu yai, sambu beno kuma ngolo mpi beno sabuka mpi beno kota na ntoto yina sambu na kubaka yo,
mpi sambu beno zinga mingi na insi yina Yehowa zengaka kieleka nde yandi ta pesa na ba-nkaka na beno mpi na bana na bo, insi yina miliki ti bwiki kele mingi.

Insi yina nge ke kwenda kubaka kele ve bonso insi ya Ezipte, yina beno katukaka, kisika nge vandaka kukuna nkeni na nge mpi kulosila yo masa ti dikulu na nge, bonso na kilanga ya ndunda.
Kansi insi yina beno ke zola kusabuka sambu na kukota mpi kubaka kele insi mosi ya bangumba mpi ya miwanda ya kukonda ngumba. Yo ke nwaka masa ya mvula yina ke katukaka na zulu
yo kele insi yina Yehowa Nzambi na nge ke kebaka. Meso ya Yehowa Nzambi na nge kele ntangu yonso na zulu na yo, katuka luyantiku ya mvula tii na nsuka ya mvula.

Ebuna kana beno lemfuka kibeni na bantuma na mono yina mono ke pesa beno bubu yai mpi beno zola Yehowa Nzambi na beno mpi beno sadila yandi na ntima na beno ya mvimba mpi na moyo na beno ya mvimba,
mono ta pesa mpi insi na beno mvula na ntangu na yo, mvula ya ntete ti mvula ya nsuka, mpi nge ta vukisa nkeni na nge, vinu na nge ya mpa mpi mafuta na nge.
Mono ta basisa matiti na bilanga na nge sambu na bitwisi na nge, ebuna nge ta dia mpi ta fuluka.
Beno keba, beno bika ve nde bo pukumuna ntima na beno na kuvila nzila mpi kusambila banzambi ya nkaka mpi kufukimina bo.
Kana ve Yehowa ta wila beno makasi, mpi yandi ta kanga zulu ebuna mvula ta noka ve mpi ntoto ta basisa ve bima na yo, mpi beno ta fwa nswalu na insi ya mbote yina Yehowa ke pesa beno.

Beno fwete kotisa mambu na mono yai na ntima na beno ti na moyo na beno, mpi kukangisa yo na diboko na beno sambu na kuyibukaka yo, mpi yo fwete vanda na mbunzu na beno bonso lele ya bo ke kangisaka na ntu.
Beno longa yo bana na beno, beno tubila bo yo ntangu nge ta vanda na nzo na nge, ntangu nge ta tambula na nzila, ntangu nge ta lala mpi ntangu nge ta telama na mpongi.
Sonika yo na makunzi ya kielo ya nzo na nge mpi na bakielo ya mbanza na nge,
na mpila nde beno ti bana na beno kuzinga mingi na ntoto yina Yehowa zengaka kieleka na kupesa na ba-nkaka na beno, ntangu yonso yina zulu ta vandaka na zulu ya ntoto.

Kana beno zitisa kibeni nsiku yai ya mono ke pesa beno mpi beno sadila yo, disongidila kuzola Yehowa Nzambi na beno, kutambula na banzila na yandi yonso mpi kukangama na yandi,
Yehowa ta kula makanda yina yonso na ntwala na beno, ebuna beno ta botula makanda ya nene mpi ya kele ti bantu mingi kuluta beno.
Konso kisika yina beno ta tula dikulu na beno ta kuma ya beno. Ndilu na beno ta vanda katuka na ntoto-makanga tii na Libani, katuka na Nzadi, nzadi ya Efrate, tii na nzadi-mungwa yina kele na ndambu ya westi.
Ata muntu mosi ve ta kuka kutelama na ntwala na beno. Yehowa Nzambi na beno ta sala nde insi ya mvimba yina beno ta tambula kutekita mpi kuwa boma sambu na beno, kaka mutindu yandi silaka beno.

Tala! Bubu yai mono ke tula na ntwala na beno lusakumunu mpi kusinga:
lusakumunu kana beno lemfuka na bansiku ya Yehowa Nzambi na beno yina mono ke pesa beno bubu yai,
mpi bo ta singa beno kana beno lemfuka ve na bansiku ya Yehowa Nzambi na beno mpi beno yambula nzila yina mono ke songa beno na kulanda bubu yai mpi beno landa banzambi yina beno zabaka ve.

Ntangu Yehowa Nzambi na nge ta kotisa nge na insi yina nge ta baka, nge fwete sakumuna na zulu ya Ngumba ya Gerizimi mpi kusinga na zulu ya Ngumba ya Ebale.
Keti bangumba yai kele ve na simu ya nkaka ya Yordani na ndambu ya westi, na insi ya bantu ya Kanana yina ke zingaka na Araba ya ke talana ti Gilgale, na lweka ya banti ya nene ya More?
Beno ke sabuka Yordani sambu na kukota mpi kubaka insi yina Yehowa Nzambi na beno ke pesa beno. Ntangu beno ta baka yo mpi ta zinga muna,
beno fwete sala yonso sambu na kuzitisa bansiku yonso mpi bankanu yina mono ke tula na ntwala na beno bubu yai.